《为陆子齐题杏林春燕图》
明代·朱应登

长安三月黄鹂飞，杏花如雪飘人衣。陆郎二十擅文誉，早向甘泉献赋归。

琼林日高酒如乳，意气侵凌天尺五。中坐宾僚列上公，教坊细乐呈新谱。

君家庆泽叶流根，父子相承更祖孙。蝉联七贵传三叶，儒雅风流在一门。

鳷鹊楼前瑞烟起，朝回跃马鸣珂里。甲第还因主得名，都人尽指官为氏。

君不见侍郎府前槐树生，中书省里盘石平。昭侯世擅江东美，更有平原入洛京。

作者简介：（1477—1526）扬州府宝应人，字升之，号凌溪。弘治十二年进士，除南京户部主事，历官陕西提学副使、云南参政。为人爽直，恃才傲物。诗宗盛唐，格调高古，与李梦阳、何景明并称十才子。有《凌溪集》。